Nýárssundmót Íþróttasambands fatlaðra fer fram í Laugardalslaug á morgun laugardaginn 4. janúar . Sérstakur heiðursgestur mótsins að þessu sinni er Þuríður Harpa Sigurðardóttir formaður Öryrkjabandalags Íslands ( ÖBÍ ) . Venju samkvæmt er það Sjómannabikarinn sem er afhentur við mótið en hann er afhentur fyrir besta sundafrekið samkvæmt stigareikningi . Það var Sigmar heitinn Ólason sjómaður frá Reyðarfirði sem gaf bikarinn til mótsins árið 1984 . Frá árinu 1984 eru fimm sundmenn sem hafa unnið Sjómannabikarinn til eignar með sigri á mótinu þrjú ár í röð en það eru Birkir Rúnar Gunnarsson , Gunnar Örn Ólafsson , Guðrún Sigurðardóttir , Kolbrún Alda Stefánsdóttir og Róbert Ísak Jónsson . Umgjörð mótsins verður eins og best er á kosið en skátar munu standa heiðursvörð og Skólahljómsveit Kópavogs mun spila fyrir gesti við upphitun .